正樂府十篇 哀隴民
作者：皮日休
朝代：唐

paragraphs: 隴山千萬仞，鸚鵡巢其巔。
窮危又極嶮，其山猶不全。
蚩蚩隴之民，懸度如登天。
空中覘其巢，墮者爭紛然。
百禽不得一，十人九死焉。
隴川有戍卒，戍卒亦不閑。
將命提雕籠，直到金臺前。
彼毛不自珍，彼舌不自言。
胡爲輕人命，奉此玩好端。
吾聞古聖王，珍獸皆舍旃。
今此隴民屬，每歲啼漣漣。